Donker sjokolade verlaag stresvlakke - WelstandWelstand
Tuis / Advies / Donker sjokolade verlaag stresvlakke
Donker sjokolade verlaag stresvlakke
Maandag | 03 Februarie | 2020
Sjokolade is soms net die regte ding wanneer jy so ʼn bietjie omgekrap is, maar die goeie nuus is dat onlangse navorsing gewys het dat jy nie meer skuldig hoef te voel nie. ʼn Verslag wat in die mediese tydskrif Heart verskyn het, toon dat ʼn mens se gesondheid kan baat by die eet van donker sjokolade. Die bevindings is gegrond op ʼn 12 jaar lange studie onder 21 000 Britte.
Tydens twee studies wat aan die Loma Linda Universiteit se Adventistegesondheidswetenskappesentrum uitgevoer is, is bevind dat sekere tipes donker sjokolade goed kan wees vir gesondheid. Inname van donker sjokolade wat ʼn hoë konsentrasie kakao bevat (minimum 70% kakao, 30% organiese rietsuiker) het ʼn positiewe invloed gehad op stresvlakke, inflammasie, gemoedstemming, geheue en immuniteit.
Dit is ʼn bekende feit dat kakao ʼn baie goeie bron van flavonoïede is. Dit is egter die eerste keer dat die invloed daarvan op die mens getoets is. Die doel was om te bepaal hoe dit kognitiewe, endokriene en kardiovaskulêre gesondheid ondersteun.
Volgens die navorsers is daar vir jare na die invloed van donker sjokolade op neurologiese funksies gekyk vanuit die perspektief van die hoeveelheid suiker wat dit bevat. Vir die eerste keer is nou gekyk na die kort- en langtermyninvloed van groot hoeveelhede kakao, in dosisse so klein as ʼn gewone grootte blokkie sjokolade. Daar is bevind dat hoe hoër die konsentrasie kakao, hoe positiewer die impak op kognisie, geheue, gemoedstemming en immuniteit, en dan is daar nog ander voordelige invloede ook.
Die flavonoïede wat in kakao voorkom, is besonder sterk antioksidante en antiinflammatoriese agente, wat meganismes bevat wat voordelig is vir die brein en kardiovaskulêre gesondheid.
Die resultate het bevestig dat die inname van 70%-kakao-sjokolade menslike geen-uitdrukking, sellulêre immuunresponse, neurale seine en sensoriese persepsie positief beïnvloed. Laasgenoemde hou ook potensieel met breinplastisiteit (ontwikkeling van nuwe neurone in die brein) verband.
Opvolgstudies is noodsaaklik, veral met die oog daarop om te bepaal hoe betekenisvol hierdie invloede op immuunselle en die brein is indien groter steekproefpopulasies gebruik word.
Research findings were presented to the Experimental Biology 2018 Annual Meeting, San Diego, April 2018.
Grootouers se werk: Om dit goed te doen
Die genesende krag van musiek
Is net liefde genoeg?
Middeljarekrisis: Waar of wolhaar?
Jig raak nie net oumense nie